

**REPUBLIKA HRVATSKA**

**ŽUPANIJA PRIMORSKO GORANSKA**

**GRAD CRES**

**GRADONAČELNIK**

Klasa: 947-02/95-01/28

Ur.broj: 2213/02-02-17-31

Cres, 28. veljače 2017. godine

**GRAD CRES**

**GRADSKO VIJEĆE**

**- ovdje-**

Na temelju članka 35. i 391 st. 2. Zakona o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 90/10, 143/12, 152/14), i članka 48. Zakona o lokalnoj i područnoj (regionalnoj) samoupravi (NN br. 19/13 - pročišćeni tekst), podnosim Gradskom vijeću Grada Cresa na razmatranje i usvajanje

**Prijedlog Odluke o raspisivanju javnog natječaja**

**za zamjenu nekretnine u vlasništvu Grada Cresa**

**I. Pravna osnova za donošenje predložene Odluke**

Pravna osnova za donošenje ove odluke proizlazi iz čl. 474. i 475. Zakona o obveznim odnosima (NN br. 35/05, 41/08, 125/11, 78/15), čl. 35. i čl. 391. Zakona o vlasništvu i drugim stvarnim pravima (NN br. 91/96, 68/98, 137/99, 22/00, 73/00, 129/00, 114/01, 146/08, 38/09, 153/09, 90/10, 143/12, 152/14), članka 48. Zakona o lokalnoj i područnoj (regionalnoj) samoupravi (NN br. 19/13 – pročišćeni tekst) i čl. 29. Statuta Grada Cresa (SN PGŽ br. 29/09 i 14/13).

**II. Ocjena stanja i obrazloženje odluke**

Samostan Svetog Jeronima Martinšćica, Martinšćica 18, podnio je Gradu Cresu zahtjev za zamjenu nekretnine označene kao č.zem. 2164/5 k.o. Martinšćica u 730/3985 dijela, površine 730 m2 i 482/3985 dijela, površine 482 m2, za nekretninu u vlasništvu Grada Cresa označenu kao č.zem. 2472/8 k.o. Martinšćica, u cjelini, površine 118 m2.

Prijedlog zamjene obrazlaže se činjenicom da dio nekretnine u vlasništvu Samostana Svetog Jeronima u naravi predstavlja javnu površinu na kojoj su postavljeni montažni objekti za ugostiteljstvo i trgovinu, a koja se jednim dijelom koristi i kao parkiralište, dok nekretnina u vlasništvu Grada Cresa u naravi predstavlja dvorište ispred ulaza u crkvu Svetog Jeronima, i čini jedinstvenu cjelinu zemljišta u sklopu Samostana Svetog Jeronima.

Prema Urbanističkom planu uređenja naselja Martinšćica ("Službene novine" br. 19/10) dio nekretnine oznake č.zem. 2164/5 k.o. Martinšćica, u vlasništvu Samostana Svetog Jeronima iz Martinšćice, nalazi se u zoni mješovite namjene - pretežito poslovne (M2) u kojoj je planirana izgradnja građevina stambeno-poslovne (mješovite) namjene i građevina isključivo poslovne namjene. Poslovni sadržaji koji se planiraju u sklopu površine mješovite-pretežito poslovne namjene su primjereni središnjoj zoni naselja i uključuju atraktivne poslovne i javne sadržaje koji će doprinijeti atraktivnosti i živosti središta naselja kao što su: ugostiteljstvo i trgovina, izložbeni i galerijski prostori, banka, agencija, manji uslužni obrti i sl. Isto tako, u sklopu površina mješovite, pretežito poslovne namjene (M2) koje su planirane u kontaktnom području luke planiraju se prateći sadržaji organizacije linijskog pomorskog prometa u luci, ukoliko se zadovoljavajuće ne riješi u sklopu postojećih građevina na obali.

Nekretnina oznake č.zem. 2472/8 k.o. Martinšćica, u vlasništvu Grada Cresa u cjelini, izdvojena je iz obuhvata zone javne površine kamenim zidićem i nalazi se u zoni vjerske namjene (D3). Zona vjerske namjene obuhvaća građevne čestice postojećih vjerskih građevina; župne crkve, postojeće kapele i samostana s crkvom i pratećim sadržajima u okviru kojih je dozvoljeno planirati kulturne, izložbene i druge primjerene sadržaje.

Sukladno citiranim odredbama Urbanističkog plana, utvrđeno je da postoji interes Grada Cresa za predloženu zamjenu, s obzirom da se na taj način omogućava privođenje oba zemljišta namjeni definiranoj prostornoplanskom dokumentacijom.

Uz to, Grad Cres je o svom trošku izgradio kameni zid na nekretnini č.zem. 2164/5 k.o. Martinšćica koji se proteže duž sjeveroistočne međe prema nekretninama č.zem. 2164/6 i 2164/11 k.o. Martinšćica te na jugoistočnoj strani razdvaja nekretninu č.zem. 2164/5 k.o. Martinšćica na dva dijela. S obzirom da je zid izgrađen na dijelu nekretnine č.zem. 2164/5 koji ostaje u vlasništvu Samostana Svetog Jeronima, isto tako postaje predmet zamjene.

Vlasnici nekretnina upoznati su sa stanjem i vrijednosti nekretnina i izgrađenog kamenog zida te su suglasni da se zamjena izvrši po principu nekretnina za nekretninu.

U svrhu realizacije pravnog posla zamjene izrađena je Skica izmjere nekretnina na kopiji katastarskog plana izrađena od društva Geo Teo d.o.o iz Cresa, Put Brajdi 16, na kojoj je grafički određen predmet zamjene.

Prema čl. 391. t. 1. Zakona o vlasništvu i drugim stvarnim pravima, nekretnine u vlasništvu jedinica lokalne samouprave tijela nadležna za njihovo raspolaganje mogu otuđiti ili njome na drugi način raspolagati samo na osnovi javnog natječaja i uz naknadu utvrđenu po tržišnoj cijeni, ako zakonom nije drukčije određeno.

Slijedom navedenog, predlaže se Gradskom vijeću Grada Cresa donošenje Odluke o raspisivanju javnog natječaja za zamjenu nekretnine u vlasništvu Grada Cresa oznake č.zem. 2472/8 k.o. Martinšćica u cjelini za nekretninu u vlasništvu Samostana Svetog Jeronima oznake č.zem. 2164/5 k.o. Martinšćica u 730/3985 dijela + 482/3985 dijela.

**III. Potrebna sredstva**

Za provođenje predložene odluke nije potrebno osigurati posebna sredstva.

**IV. Tekst prijedloga odluke**

Na temelju članka 35. i 391 st. 2. Zakona o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 90/10, 143/12, 152/14), čl. 48. Zakona o lokalnoj i područnoj (regionalnoj) samoupravi (NN br. 19/13 - pročišćeni tekst) i čl. 29. Statuta Grada Cresa (»Službene novine« Primorsko-goranske županije br. 29/09 i 14/13), Gradsko vijeće Grada Cresa na sjednici održanoj dana 13. ožujka 2017. godine donijelo je

**Odluku**

**o raspisivanju javnog natječaja za zamjenu nekretnine u vlasništvu Grada Cresa**

**I.**

Utvrđuje se da postoji interes Grada Cresa za zamjenu nekretnine oznake č.zem. 2472/8 k.o. Martinšćica u vlasništvu Grada Cresa, u cjelini, za nekretninu u vlasništvu Samostana Svetog Jeronima oznake č.zem. 2164/5 k.o. Martinšćica u 730/3985 dijela + 482/3985 dijela, radi privođenja nekretnina namjeni koja je definirana Urbanističkim planom uređenja naselja Martinšćica.

**II.**

Ovlašćuje se Gradonačelnik Grada Cresa na raspisivanje i provedbu javnog natječaja za zamjenu nekretnine u vlasništvu Grada Cresa.

**III.**

Ova Odluka stupa na snagu danom donošenja, a objavit će se u «Službenim novinama Primorsko-goranske županije».

Klasa: 947-02/95-01/28

Ur.broj: 2213/02-02-17-35

U Cresu, 13. ožujka 2016. godine

GRAD CRES

GRADSKO VIJEĆE

Predsjednik

Marčelo Damijanjević, v.r.